

กฎกระทรวง

ฉบับที่ 356 (พ.ศ. 2563)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา 4 แห่งประมวลรัษฎากร ซึ่งแก้ไขเพิ่มเติม
โดยพระราชบัญญัติแก้ไขเพิ่มเติมประมวลรัษฎากร (ฉบับที่ 20) พ.ศ. 2513 และมาตรา 42 (17)
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 10)
พ.ศ. 2496 รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

กำหนดให้เงินได้ที่เป็นเงินชดเชยที่ผู้มีเงินได้ได้รับตามมาตรการส่งเสริมการชำระเงิน
เพื่อซื้อสินค้าและบริการ และการนำส่งข้อมูลภาษีมูลค่าเพิ่ม อันเนื่องมาจากการซื้อสินค้าหรือรับบริการ
ในราชอาณาจักรด้วยบัตรเดบิตหรือภาพรหัสคิวอาร์ ตั้งแต่วันที่ 1 กุมภาพันธ์ พ.ศ. 2562 ถึงวันที่
15 กุมภาพันธ์ พ.ศ. 2562 จากผู้ประกอบการจดทะเบียนภาษีมูลค่าเพิ่มซึ่งได้นำส่งข้อมูล
ภาษีมูลค่าเพิ่มจากการซื้อสินค้าและบริการดังกล่าวด้วยวิธีการทางอิเล็กทรอนิกส์ให้แก่กรมสรรพากร
เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้ ทั้งนี้ สำหรับเงินชดเชย
เท่าจำนวนที่ได้รับแต่ไม่เกินหนึ่งพันบาท

ให้ไว้ ณ วันที่ 11 กุมภาพันธ์ พ.ศ. ๒๕๖3

อุตตม สาวนายน

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรกำหนดให้เงินได้ที่เป็น
เงินชดเชยที่ผู้มีเงินได้ได้รับเนื่องจากการชำระเงินด้วยบัตรเดบิตหรือภาพรหัสคิวอาร์ เพื่อซื้อสินค้าหรือ
รับบริการในราชอาณาจักรจากผู้ประกอบการจดทะเบียนภาษีมูลค่าเพิ่มตามมาตรการส่งเสริมการชำระเงิน
เพื่อซื้อสินค้าและบริการ และการนำส่งข้อมูลภาษีมูลค่าเพิ่มผ่านระบบอิเล็กทรอนิกส์ ที่กำหนดขึ้นเพื่อเป็น
การสนับสนุนการดำเนินงานตามแผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์
เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้ จึงจำเป็นต้องออกกฎกระทรวงนี้

(เล่ม ๑๓๗ ตอนที่ ๑๔ ก ราชกิจจานุเบกษา ๒๑ กุมภาพันธ์ ๒๕๖๓)